موانا بوتسى (Moana Pozzi) (27 ابريل 1961 - 15 سبتمبر 1994) ممثلة بورنوجرافية ايطالية ، اسمها بالكامل آنا موانا روزا پوتسى (Anna Moana Rosa Pozzi) وهى اخت الممثلة البورنوجرافية بيبى بوتسى (Baby Pozzi) . موانا بوتسى كانت شخصية متعددة المواهب ، لأنها كمان كانت مطربة ومذيعة تليفزيونية وكاتبة ده غير أنها اشتغلت بالسياسه . اتولدت موانا بوتسى يوم 27 ابريل 1961 فى مدينة جينوا فى اقليم ليجوريا فى ايطاليا ، وهى بنت الفريدو بوتسى (Alfredo Pozzi) اللى كان مهندس نووى وكانت طبيعة شغله بتضطره أنه يسافر بأسرته لأكتر من دولة . علشان كده سافرت موانا بوتسى مع أسرتها وهى طفلة لكندا وبعد كده للبرازيل ، وفى سنة 1974 رجعت معاهم لايطاليا لحدما خلصت دراستها الثانوية ، وفى سنة 1980 سافرت أسرتها لمدينة ليون فى فرنسا لكن موانا بوتسى اختارت أنها تستقل بنفسها بعيد عنهم واستقرت فى روما عاصمة ايطاليا . فى سنة 1980 موانا بوتسى اشتغلت موديل عريان وكانت فى نفس الوقت عشيقة لرئيس وزرا ايطاليا الراحل بتينو كراكسى (Bettino Craxi) اللى اتدخل علشان يتم تعيينها فى شبكة RAI (راديو وتليفزيون ايطاليا) كمذيعة فى برنامج ترفيهى للاطفال .